Chiar dacă tu crezi că eşti sănătos tun, trebuie să faci în fiecare an un set complet de analize ale sângelui, pentru a evalua funcțiile importante ale organismului tău: hemoleucograma (hematii, leucocite, trombocite, hemoglobină), probe hepatice, colesterol, glicemie, sideremie, calciu total și ionic, creatinină, uree, acid uric, ASLO, etc.
Împreună cu aceste analize ar fi bine să faci și un examen de urină, pentru a depista din timp posibile afecțiuni renale.
Este important și examenul clinic anual, pe care îl poți face la medicul tău de familie sau la un specialist în medicină internă. Acest examen include printre altele și verificarea greutății, a tensiunii arteriale și a ritmului cardiac.
Pentru femei, indiferent de vârstă, este vital un examen ginecologic anual, care trebuie să includă o ecografie pelvină, examinarea sânilor, luarea de mostre din secreția vaginală pentru a se depista anumite infecții și testul Babeș Papanicolau, care depistează din timp cancerul de col uterin. Tot pentru femei este foarte important, mai ales după vârsta de 35 de ani, să facă anual o colposcopie și o ecografie mamară.
Chiar de două ori pe an trebuie să faci un consult stomatologic și o dată pe an un consult oftalmologic dacă porți ochelari sau lentile de contact.